b'\n_START_ARTICLE_\nBiserica de lemn din Dr\xc4\x83goie\xc8\x99ti, Gorj\n_START_PARAGRAPH_\nBiserica de lemn din Dr\xc4\x83goie\xc8\x99ti, comuna Crasna, jude\xc8\x9bul Gorj, a fost construit\xc4\x83 \xc3\xaen 1760. Are hramul \xe2\x80\x9eSf.Cuvioas\xc4\x83 Paraschiva\xe2\x80\x9d (14 octombrie). Biserica se afl\xc4\x83 pe noua list\xc4\x83 a monumentelor istorice sub codul LMI:  GJ-II-m-B-09297.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\n\xc3\x8endepline\xc8\x99te rolul de capel\xc4\x83 de cimitir; a fost \xc3\xaenchis\xc4\x83 cultului dup\xc4\x83 1922 c\xc3\xa2nd a fost construit\xc4\x83 biserica parohial\xc4\x83 de zid din Dumbr\xc4\x83veni (Deal). Dateaz\xc4\x83 din anul 1720, \xc3\xaen unele surse anul repara\xc8\x9biei din 1829 fiind socotit al ridic\xc4\x83rii._NEWLINE_Are b\xc3\xa2rnele aparente (a existat doar inten\xc8\x9bia de tencuire), astfel \xc3\xaenc\xc3\xa2t se pot observa \xc3\xaembin\xc4\x83rile \xc3\xaen coad\xc4\x83 de r\xc3\xa2ndunic\xc4\x83 \xc8\x99i consolele cu profile curbe. Nava este dreptunghiular\xc4\x83, cu dimensiunile de 7,60 m/4 m, absida altarului poligonal\xc4\x83, decro\xc8\x99at\xc4\x83, cu cinci laturi._NEWLINE_Acoperirea interioar\xc4\x83 cuprinde bol\xc8\x9bi semicilindrice, retrase de la linia pere\xc8\x9bilor, \xc3\xaen nav\xc4\x83, iar la altar bolt\xc4\x83 semicilindric\xc4\x83, tangent\xc4\x83 la traseul pere\xc8\x9bilor prin f\xc3\xa2\xc8\x99iile curbe. O interven\xc8\x9bie inestetic\xc4\x83 este \xc3\xaenvelitoarea de \xc8\x9bigl\xc4\x83 peste acoperi\xc8\x99._NEWLINE_Din t\xc3\xa2mpla veche se p\xc4\x83streaz\xc4\x83 Crucea R\xc4\x83stignirii \xc8\x99i moleniile. Icoanele de praznice, u\xc8\x99ile \xc3\xaemp\xc4\x83r\xc4\x83te\xc8\x99ti, cu Buna Vestire \xc3\xaen decor arhitectural \xc8\x99i busturile regilor David \xc8\x99i Solomon, poalele de icoane apar\xc8\x9bin \xc3\xaenceputului de secol XIX, fiind realizate de un zugrav care a mai lucrat \xc3\xaen zon\xc4\x83._NEWLINE_Vechile icoane au fost alterate de repictarea f\xc4\x83cut\xc4\x83 de Gheorghe Cioc\xc3\xa2rlan \xc3\xaen anul 1987. Biserica de\xc8\x9bine \xc8\x99i un candelabru de lemn, cu bra\xc8\x9bele cruci \xc8\x99i decor floral, semnat de \xe2\x80\x9eDumitru 1865 iunie 25\xe2\x80\x9d.'